ธปท.ร่วมมือปปง.เตรียมความพร้อม เฟตเอฟประเมินสกัดฟอกเงินปีหน้า
ธปท.จับมือ ปปง. เตรียมการเฟตเอฟประเมินเสี่ยงตามมาตรฐานสกัดฟอกเงิน
24 ธ.ค. 2558

ธปท.จับมือ ปปง. เตรียมการเฟตเอฟประเมินเสี่ยงตามมาตรฐานสกัดฟอกเงิน
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า การเตรียมความพร้อมของสถาบันการเงินไทยเพื่อรับการประเมินความเสี่ยงมาตรฐานการต่อต้านการฟอกเงินและการสนับสนุนทางการเงินต่อการก่อการร้ายของ Financial Action Task Force หรือ FATF (เฟตเอฟ) ในปีหน้า ประมาณเดือน ต.ค.นั้น ธปท.ได้ให้ความร่วมมือกับหน่วยงานเจ้าของเรื่องอย่างสำนักงานป้องกันและปราบปรามการฟอกเงิน (ปปง.) และหน่วยงานที่เกี่ยวข้องอย่างใกล้ชิดอยู่แล้ว
ทั้งนี้ บทบาทของ ธปท.จะกำกับดูแลในมุมด้านความปลอดภัยและความมั่นคง (Safety and soundness) จากความเสี่ยงที่เกี่ยวข้องในการดำเนินการตามมาตรฐาน โดย ปปง. และ ธปท. ได้ประสานงานอย่างใกล้ชิดในการเตรียมความพร้อมของไทย เพื่อเข้ารับการประเมิน FATF ในปีหน้า โดย ปปง.เป็นหน่วยงานหลักในการออกกฎหมายและกฎเกณฑ์ต่างๆ ด้านการป้องกันและปราบปรามการฟอกเงิน และการต่อต้านการสนับสนุนทางการเงินแก่การก่อการร้าย (Anti-Money Laundering and Combating the Financing of Terrorism : AML/CFT) 
ขณะนี้ ปปง.ได้ตั้งคณะอนุกรรมการเตรียมความพร้อมการประเมิน เพื่อเตรียมการและรวบรวมข้อมูลต่างๆ ให้แก่ผู้ประเมิน FATF ซึ่ง ธปท.และหน่วยงานกำกับดูแลอื่นได้เป็นคณะอนุกรรมการชุดนี้ด้วย และปัจจุบันหน่วยงานต่างๆ อยู่ระหว่างการประเมินตัวเอง และที่ผ่านมา ปปง.และหน่วยงานต่างๆ ได้ออกกฎหมายและหลักเกณฑ์เพื่อดูแลเรื่องนี้มาพอสมควร